Diari Oficial de la Generalitat Valenciana


Sumari del DOGV 6517, del 10-05-2011 (2011/5250)

ORDE 4/2011, de 18 d'abril, de la Conselleria de Cultura i Esport, per la qual es convoca un concurs públic per a la concessió d'ajudes a les galeries d'art valencianes per a participar en fires d'art nacionals i internacionals.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6517

Data del DOGV
:   10-05-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/5250


Data del document
:   18-04-2011

Organisme emissor
:   Conselleria de Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública

ORDE 4/2011, de 18 d'abril, de la Conselleria de Cultura i Esport, per la qual es convoca un concurs públic per a la concessió d'ajudes a les galeries d'art valencianes per a participar en fires d'art nacionals i internacionals. [2011/5250]
Les galeries d'art constituïxen un sector fonamental dins de l'entramat artístic, ja que, més enllà de la seua activitat comercial, contribuïxen a promoure i difondre nous valors artístics dins i fora de les nostres fronteres. Esta labor de promoció la realitzen principalment a través de les fires d'art.
L'article 49.1.4 de l'Estatut d'Autonomia establix la competència exclusiva de la Generalitat en matèria de cultura. En virtut del Decret 119/2007, de 27 de juliol, del Consell, pel qual s'aprova el seu reglament orgànic, la Conselleria de Cultura i Esport executa la política cultural relativa, entre d'altres matèries, a les arts plàstiques. Un dels objectius de la política cultural és el suport a les activitats de les galeries d'art valencianes que permeta la difusió de creadors i artistes, com és la participació de les galeries en fires d'art nacionals i internacionals.
Per tot això, fent ús de les facultats que em conferixen l'article 28 de la Llei de la Generalitat Valenciana 5/1983, de 30 de desembre, del Consell, en la nova redacció donada per la Llei 12/2007, de 20 de març, de la Generalitat, i l'article 47.11 del Text Refós de la Llei d'Hisenda Publica de la Generalitat,
ORDENE
Primer
Convocar un concurs públic per a la concessió d'ajudes destinades a finançar la participació de les galeries d'art valencianes en fires d'art nacionals i internacionals, i aprovar les bases per les quals es regix esta convocatòria, incloses com a annex I en esta orde.
Segon
L'import global màxim d'estes ajudes és de 67.200,00 €, que s'han de finançar a càrrec de l'aplicació pressupostària 45.52.52.152.82.9, línia T2163000, de l'estat de despeses del pressupost de la Generalitat per a l'exercici de 2011.
DISPOSICIÓ ADDICIONAL
Única
La present convocatòria d'ajudes no necessita ser notificada a la Comissió Europea perquè no complix tots els requisits de l'article 107 del Tractat Constitutiu de la Unió Europea, atés que les ajudes s'acullen al règim de minimis, establit en el Reglament CE 1998/2006, de la Comissió, de 15 de desembre de 2006 (DO núm. L379, de 28 de desembre de 2006), i, pel seu import, no suposen un falsejament de la competència que afecte els intercanvis comercials entre estats membres. No es poden acollir a este règim de minimis les empreses que operen en els sectors determinats en el punt 1 de l'article 1 del reglament esmentat.
DISPOSICIONS FINALS
Primera
Es delega en el secretari autonòmic de Cultura la facultat de concedir estes ajudes i se l'autoritza perquè, en l'àmbit de les seues competències, dicte les resolucions que considere necessàries per a dur a terme el que disposa esta orde.
Segona
La present orde entra en vigor a partir de l'endemà de la publicació en el Diari Oficial de la Comunitat Valenciana.
Segons que disposen els articles 107, 116, 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14, 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es pot interposar potestativament recurs de reposició, o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició ha d'interposar-se davant de la consellera de Cultura i Esport en el termini d'un mes a comptar des de l'endemà de la publicació.
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
València, 18 d'abril de 2011
La consellera de Cultura i Esport,
TRINIDAD MARÍA MIRÓ MIRA
ANNEX I
Bases de la convocatòria pública per a la concessió d'ajudes a les galeries d'art valencianes per a participar en fires d'art nacionals i internacionals
Primera. Objecte
1. És objecte de la present convocatòria la concessió d'ajudes a les galeries d'art domiciliades a la Comunitat Valenciana perquè participen en fires d'art nacionals i internacionals.
2. Als efectes de les presents bases reguladores, es consideren galeries d'art les persones físiques o jurídiques que tenen com a activitat principal l'exposició oberta al públic d'obres d'art amb finalitat comercial. La Secretaria Autonòmica de Cultura podrà sol·licitar l'acreditació d'esta circumstància en el cas que ho considere necessari.
Segona. Règim de les ajudes
1. La concessió d'estes ajudes s'ha d'efectuar per mitjà d'un règim de concurrència competitiva.
2. Esta convocatòria es regix per les presents bases, per l'orde que les aprova i per la Llei 38/2003, de 17 de novembre, General de Subvencions, així com pel Reglament General de Subvencions aprovat pel Reial Decret 887/2006, de 21 de juliol, i pel Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26/06/1991 del Consell de la Generalitat.
Tercera. Consideració d'ajuda de minimis
1. Les ajudes concedides per mitjà d'esta orde s'acullen al règim de minimis establit en el Reglament (CE) núm. 1998/2006 de la Comissió, de 15 de desembre de 2006 (DOUE número L 379 de 28.12.2006), relatiu a l'aplicació dels articles 87 i 88 del Tractat a les ajudes de minimis.
2. En cap cas estes ajudes poden superar l'import màxim total per beneficiari de 200.000 € durant un període de tres exercicis fiscals, ni individualment ni com a resultat de l'acumulació amb altres ajudes de minimis concedides al mateix beneficiari, d'acord amb el Reglament (CE) núm. 1998/2006 de la Comissió.
3. Sense perjuí de l'anterior, és possible l'acumulació d'un altre tipus d'ajudes per a la mateixa acció subvencionada, excepte si l'acumulació conduïx a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.
4. No es poden acollir a este règim de minimis les empreses que operen en els sectors determinats en el punt 1 de l'article 1 del reglament esmentat.
Quarta. Beneficiaris i requisits
Dins dels límits pressupostaris i d'acord amb les condicions i els criteris que establixen les presents bases, poden ser beneficiaris de les ajudes convocades per la present orde les persones físiques o jurídiques de caràcter privat titulars de galeries d'art que participen en fires nacionals o internacionals en l'exercici de 2011, i ubicades en l'àmbit territorial de la Comunitat Valenciana, que no incórreguen en les prohibicions per a obtindre la condició de beneficiari indicades en els apartats 2 i 3 de l'article 13 de la Llei 38/2003, de 17 de novembre, General de Subvencions.
Cinquena. Conceptes subvencionables
a) Les despeses que es deriven de la contractació de sòl en aquelles fires en què este concepte té caràcter obligatori.
b) Les despeses derivades de les acreditacions i drets d'inscripció, si és el cas.
c) Les despeses corresponents al disseny, muntatge i desmuntatge de l'estand, i a l'elaboració de material publicitari i promocional relatiu a la presència de la galeria en la fira corresponent.
d) Els servicis per a la gestió de l'estand: assegurances, consum d'energia elèctrica, inserció de dades o publicitat en catàleg, neteja de l'estand i hostes/esses, i el transport de la càrrega.
e) Les despeses de desplaçament i estada al lloc on tinga lloc la fira per a dos persones durant les dates de la fira (queden expressament excloses les despeses de taxi, de peatges i d'aparcament).
Sisena. Import de l'ajuda
1. En el cas d'assistència i participació en fires nacionals, la subvenció ha de ser el 55% de les despeses que s'originen pels conceptes reflectits en la base cinquena, i no pot superar en cap cas la quantitat de 12.000 euros, llevat del que disposa la base huitena, punt 6.
2. En el cas d'assistència i participació en fires internacionals, la subvenció ha de ser el 65% de les despeses que s'originen pels conceptes reflectits en la base cinquena, i no pot superar en cap cas la quantitat de 12.000 euros, llevat del que disposa la base huitena, punt 6.
3. Pel que fa a la despesa d'estada indicada en l'apartat e de la base cinquena, només es concediran 130 € com a màxim per persona i nit en fires internacionals i 100 € en fires nacionals.
4. L'import de les subvencions en cap cas pot ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.
Setena. Presentació de sol·licituds
1. Cada galeria d'art pot presentar sol·licitud de subvenció per a un màxim de dos fires internacionals i tres nacionals.
2. El termini de presentació de les sol·licituds és d'un mes a comptar des de l'endemà de la publicació d'esta orde en el Diari Oficial de la Comunitat Valenciana.
3. Les sol·licituds, que s'han de formular segons el model de l'imprés normalitzat que s'adjunta a la present orde, s'han de dirigir a la Secretaria Autonòmica de Cultura de la Conselleria de Cultura i Esport.
4. Les sol·licituds han d'estar subscrites pels qui exercixen la representació de l'entitat en cada cas d'acord amb la normativa d'aplicació.
5. Les sol·licituds han de presentar-se al Registre General de la Conselleria de Cultura i Esport, a les direccions territorials de Cultura o a través dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i s'han d'acompanyar de la documentació assenyalada en l'apartat 7 d'esta base.
6. En cas d'enviament per correu certificat, la presentació de la documentació a l'oficina de correus corresponent haurà de fer-se, d'acord amb el que disposa l'article 31 del Reial Decret 1829/1999, de 31 de desembre, pel qual s'aprova el reglament que regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en un sobre obert, a fi que l'exemplar destinat a la Conselleria de Cultura i Esport siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, es considerarà com a data vàlida de presentació la que figure en l'entrada del registre de la Conselleria de Cultura i Esport.
7. La sol·licitud s'ha d'acompanyar de la documentació següent:
a) En el cas de persones jurídiques, document públic que acredita l'existència de l'entitat.
b) En el cas de nou perceptor o de canvi de número de compte bancari, s'ha d'aportar la fitxa de manteniment de tercers que s'adjunta a la present orde.
c) Per a assegurar el compliment de les condicions establides en la base tercera, els sol·licitants han d'omplir l'apartat f de la sol·licitud, en què es declaren totes les ajudes públiques obtingudes o sol·licitades per als mateixos costos subvencionables, i les ajudes de minimis rebudes durant els dos exercicis fiscals anteriors i durant l'exercici fiscal en curs.
d) Documentació acreditativa de la participació de la galeria d'art en el certamen corresponent, amb el nombre de metres de sòl assignats, o, en cas de no disposar d'esta documentació, compromís d'assistència a la fira corresponent, amb el nombre de metres quadrats previstos per a l'estand.
e) Memòria, en què s'han d'indicar:
1. El nom de la fira.
2. El lloc on té lloc la fira.
3. Les dates de la fira.
4. El pressupost desglossat en les partides següents, d'acord amb els conceptes subvencionables:
4.1. Despeses de lloguer d'estand.
4.2. Despeses d'acreditacions i drets d'inscripció, si és el cas.
4.3. Despeses de disseny, muntatge i desmuntatge de l'estand.
4.4. Despeses de material publicitari i promocional.
4.5. Servicis de gestió de l'estand.
4.6. Transport de la càrrega.
4.7. Despeses de desplaçament i allotjament per a dos persones exclusivament durant les dates de la fira.
A este pressupost desglossat s'han d'adjuntar les factures proforma corresponents.
8. En el cas que els documents que han d'acompanyar la sol·licitud de concessió de les ajudes ja estiguen en poder de qualsevol òrgan de l'administració actuant, el sol·licitant podrà acollir-se al que establix l'apartat f de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si fóra el cas, emesos, i que no hagen transcorregut més de cinc anys des de la finalització del procediment a què corresponguen.
9. En els casos d'impossibilitat material d'obtindre la documentació, l'òrgan competent podrà requerir al sol·licitant que la presente, o, si no pot, que acredite per altres mitjans els requisits a què es referix el document.
10. D'acord amb el que disposa l'article 4 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic, en el model de sol·licitud s'inclou la possibilitat que el sol·licitant autoritze expressament la Secretaria Autonòmica de Cultura per a l'acreditació del compliment de les obligacions tributàries i amb la Seguretat Social, així com per a la comprovació directa de les dades d'identitat (DNI).
No obstant això, el sol·licitant podrà denegar-ne expressament el consentiment, i aleshores haurà d'aportar els certificats següents:
a) Certificat positiu de l'Agència Estatal d'Administració Tributària acreditatiu del fet que el sol·licitant es troba al corrent en les seues obligacions.
b) Certificat de la Tresoreria General de Seguretat Social acreditatiu del fet que el sol·licitant es troba al corrent en les obligacions amb la Seguretat Social.
c) Certificat de les direccions territorials de la Conselleria d'Economia, Hisenda i Ocupació acreditatiu del fet que el sol·licitant no té deutes de naturalesa tributària amb la Generalitat.
d) Si el sol·licitant no dóna eixa autorització i és persona física, haurà d'aportar una còpia del document nacional d'identitat, i si és persona jurídica, una còpia del document nacional d'identitat del representant legal i de l'escriptura on s'acredita la representació.
11. La persona que subscriu la sol·licitud es fa responsable de les declaracions establides en l'apartat e del model sol·licitud, i declara:
- Que l'entitat que representa radica a la Comunitat Valenciana.
- Que l'entitat que representa complix o està exempta respecte a la normalització sobre integració laboral de persones amb discapacitat (només empreses amb 50 o més treballadors).
- Que no està incursa en les prohibicions previstes en l'article 13 de la Llei 38/2003, de 17 de novembre, General de Subvencions, que determina les prohibicions per a obtindre la condició de beneficiari de subvencions, entre les quals especialment la de no ser deutor per reintegrament de subvencions.
- Que totes les dades que figuren en esta sol·licitud són certes, i que es compromet a destinar l'import de la subvenció que sol·licita a la finalitat indicada.
12. Els que així ho vulguen, poden fer la presentació i el registre per mitjans electrònics i sol·licitar que les comunicacions i notificacions es practiquen per la dita via. Estos tràmits tenen plena validesa, d'acord amb les condicions i els requisits previstos en la Llei 11/2007, de 22 de juny, d'Accés Electrònic dels Ciutadans als Servicis Públics, i en el Decret 18/2004, de 13 de febrer, del Consell, de Creació del Registre Telemàtic de la Generalitat i Regulació de les Notificacions Telemàtiques de la Generalitat. A fi de complir els requisits de seguretat establits, la designació de l'adreça o bústia de correu electrònic, a l'efecte de la pràctica de notificacions a l'interessat, ha de correspondre a la proporcionada per la Generalitat, amb domini .
Per a sol·licitar este tipus d'ajudes per via telemàtica es requerix un certificat de firma electrònica d'entitat emés per l'ACCV . En el cas que l'empresa sol·licitant siga una persona física, és necessari el certificat de firma electrònica de ciutadà emés per l'ACCV .
La tramitació telemàtica pot fer-se a través del PROP, en l'URL següent:.
La sol·licitud i la fitxa de manteniment de tercers poden aportar-se de forma telemàtica. La resta de documents només s'accepten en format pdf i han d'estar firmats per mitjà de la plataforma de firma en línia de l'ACCV: .
13. Si la sol·licitud no complira els requisits exigits o estiguera incompleta, es requeriria l'interessat perquè en el termini de deu dies corregira la falta o adjuntara els documents preceptius, amb la indicació que si no ho fera, es consideraria que hauria desistit de la seua petició, després de dictar la resolució corresponent en els termes que preveu l'article 42, tal com s'establix en l'article 71.1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Huitena. Procediment de concessió: instrucció i resolució
1. La instrucció del procediment de concessió l'ha de fer la Secretaria Autonòmica de Cultura.
2. L'òrgan instructor, una vegada completats els expedients i realitzades les activitats d'instrucció pertinents, els traslladarà a la comissió indicada en l'apartat següent.
3. Per a l'avaluació de les sol·licituds, segons establix l'article 22 de la Llei General de Subvencions, es constituirà una comissió de valoració que adaptarà el seu funcionament a les regles generals que s'apliquen als òrgans col·legiats, presidida pel secretari autonòmic de Cultura, o persona en qui delegue, i integrada pel cap de l'Àrea d'Arts Plàstiques i Escèniques i un cap de servici designat per este, i en què actuarà com a secretari, amb veu i sense vot, un tècnic de la Secretaria Autonòmica de Cultura.
4. La comissió de valoració emetrà un informe d'avaluació de les sol·licituds conforme al procediment establit en les bases quarta i cinquena, i determinarà la proposta de concessió de subvenció. En cas de denegació, haurà de ser motivada en el dit informe.
5. Basant-se en l'informe, la comissió de valoració elevarà una proposta de resolució al secretari autonòmic de Cultura, que serà el competent per a resoldre, per delegació de la consellera de Cultura i Esport. La resolució s'ha de publicar en el Diari Oficial de la Comunitat Valenciana, segons el que disposa l'article 18 de la Llei 38/2003, General de Subvencions.
6. La comissió de valoració podrà incrementar els imports de les ajudes establides en la base sisena si, una vegada aplicada, no s'ha distribuït totalment l'import global màxim de la convocatòria, i en este cas s'incrementaria proporcionalment la quantitat concedida a cada beneficiari fins a distribuir el crèdit total, sense que en cap cas l'import de cada ajuda puga superar el cost de l'activitat, ni superar el límit establit en la base tercera d'este annex I, a fi que les ajudes tinguen la consideració de minimis.
7. La comissió de valoració podrà minorar els imports de les ajudes establides en la base sisena si, una vegada aplicada, la suma de les ajudes excedix l'import global màxim de la convocatòria, i en este cas es minoraria proporcionalment la quantitat concedida a cada beneficiari fins que s'adequara a la disponibilitat de crèdit.
Novena. Termini de resolució i notificació
1. El termini màxim per a resoldre i notificar estes ajudes és de sis mesos a comptar des de la data en què produïx efectes l'orde de convocatòria. Transcorregut el dit termini sense que s'haguera dictat una resolució expressa, la sol·licitud d'ajuda es consideraria desestimada, sense que això eximisca l'administració de l'obligació de resoldre expressament, d'acord amb el que disposa l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. La notificació de la resolució s'ha de fer en el termini dels deu dies següents al de l'adopció, d'acord amb el que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. Contra la resolució, que posa fi a la via administrativa, es pot interposar potestativament recurs de reposició davant de l'òrgan que l'ha dictada, en el termini d'un mes si la resolució és expressa i de tres en cas de silenci administratiu, a comptar des de l'endemà del dia en què es produïsca l'acte presumpte, o pot ser impugnada directament davant de l'orde jurisdiccional contenciós administratiu, en el termini de dos mesos si la resolució és expressa i de sis mesos en cas de silenci administratiu, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
Deu. Obligacions del beneficiari
Són obligacions del beneficiari:
a) Realitzar l'activitat o activitats objecte de l'ajuda.
b) Acreditar documentalment la realització de l'activitat i el compliment dels requisits que determinen la concessió o l'obtenció de l'ajuda.
c) Sotmetre's a les actuacions de comprovació que ha d'efectuar la Conselleria de Cultura i Esport, així com a qualsevol altra de comprovació i control financer que puga fer la Intervenció General de la Generalitat, aportant tota la informació que li siga requerida en l'exercici de les actuacions anteriors.
d) Comunicar a la Conselleria l'obtenció de subvencions, ajudes, ingressos o recursos per a la mateixa finalitat, procedents de qualsevol administració o ens públic o privat.
e) Acreditar, abans que es dicte la proposta de resolució de concessió, estar al corrent en les obligacions tributàries i amb la Seguretat Social, segons el que disposen els articles 13 i 14 de la Llei 38/2003, de 17 de novembre, General de Subvencions, i en la forma que es determina en els articles 22 i 23 del Reglament General de Subvencions aprovat pel Reial Decret 887/2006, de 21 de juliol, sense perjuí del que establix la Llei 11/2007, de 22 de juny, d'Accés Electrònic dels Ciutadans als Servicis Públics. En virtut dels articles 4 i 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic, no és necessari acreditar estar al corrent en les obligacions tributàries i amb la Seguretat Social quan s'haja atorgat a l'òrgan gestor l'autorització per dur a terme d'ofici la comprovació d'estes dades, amb l'excepció que es tracte de la presentació telemàtica de sol·licituds.
f) Conservar els documents justificatius de l'aplicació dels fons rebuts en la mesura que poden ser objecte de les actuacions de control i comprovació.
g) Les altres que establixen la Llei General de Subvencions, especialment en l'article 14, i la Llei d'Hisenda Pública de la Generalitat Valenciana.
L'incompliment de les obligacions anteriors és causa de l'exigència de les responsabilitats o sancions corresponents, d'acord amb el que establixen els articles del 52 al 69 del títol IV de la Llei 38/2003, de 17 de novembre, General de Subvencions.
Onze. Manteniment de condicions
Tota alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions o ajudes concedides per altres administracions o ens públics o privats, poden donar lloc a la modificació o revocació de la resolució de concessió, així com al reintegrament de les quantitats percebudes, en els termes establits per l'article 37 de la Llei 38/2003, de 17 de novembre, General de Subvencions, i les bases d'esta convocatòria.
Dotze. Justificació i pagament de les ajudes
1. Els beneficiaris estan obligats a justificar la realització de la totalitat de les activitats que han sigut objecte de subvenció i a acreditar les despeses produïdes.
2. El pagament de les ajudes es farà una vegada realitzada l'activitat, d'acord amb la sol·licitud presentada i en els termes fixats per la resolució de concessió.
3. El pagament de les ajudes establides en la present orde s'ha de fer de conformitat amb el que establixen el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991 (DOGV de 17.07.1991), la Llei de Pressupostos de la Generalitat Valenciana per a l'exercici 2011, les presents bases i la resolució de concessió.
4. Els justificants que es presenten han de correspondre en tot cas als conceptes subvencionables de la base cinquena. No obstant això, i sempre que s'ajusten als dits conceptes, es pot acceptar que es varien les distintes partides pressupostades inicialment amb la sol·licitud, tenint en compte que això no suposarà cap alteració de la subvenció concedida en el seu moment.
5. Per a poder efectuar el pagament, els beneficiaris han de presentar abans del 5 de desembre de 2011 la documentació següent:
a) Factures originals o fotocòpies compulsades de les despeses fetes en relació amb els conceptes subvencionables determinats en la base cinquena.
b) Memòria explicativa de l'actuació realitzada.
6. Una vegada conclòs el termini sense que s'haguera presentat esta documentació, l'ajuda quedaria sense efecte i s'arxivaria l'expedient.
annex ii / anexo iiannex iii / anexo iii